58. schôdza NR SR - 12.deň - B. popoludní
Dátum: 2015-12-01
Poslanec: Zajac, Pavol (KDH)
Druh vystúpenia: Vystúpenie v rozprave

Ďakujem veľmi pekne. Naozaj, pán predseda, mne išlo o dodržiavanie rokovacieho poriadku. A naozaj keď tu nie je nikto z navrhovateľov, tak asi dosť ťažko sa dá diskutovať, lebo od vládnych poslancov teda neočakávam, že budú vysvetľovať to, čo je predložené, takže nádejam sa, že pán minister tu zastupuje vládu, takže vystúpi v rozprave , tak ako je jeho zvykom, a niektoré otázky, ktoré tu kladú hlavne opoziční poslanci, budú ním zodpovedané. (Prerušenie vystúpenia predsedajúcim.) Pellegrini, Peter, predseda NR SR Zjednali sme nápravu, takže máte to k dispozícii, môžete pokračovať v rozprave. Zajac, Pavol, poslanec NR SR Áno, všimol som si to, ďakujem. Vážený pán minister, dámy a páni, bezpečnosť pre občanov na Slovensku je prvoradou úlohou štátu a v tom sme zajedno. O toto ide nám všetkým, aj opozícii, aj vláde. To nie je o tom, že vláda chráni občanov, snaží sa chrániť občanov pred teroristami a opozícia že to nechce. Takto vôbec otázka nestojí. Už aj dnes máme na Slovensku legislatívu, ktorá umožňuje takúto nekalú činnosť postihovať. Nebudeme sa predsa tváriť, že nemáme zákony na to, aby sme podvodníkov, zlodejov, lumpov, ale aj teroristov nemohli postihovať podľa našich zákonov. Takže dneska takúto legislatívu máme a vláda podľa toho, čo predložila, sa minimálne tvári, že tieto postihy voči teroristom chce sprísniť. Dámy a páni, ja som si pozrel dôvodovú správu aj ku skrátenému legislatívnemu konaniu ohľadom zmeny ústavy, aj na skrátené legislatívne konanie o vládnom návrhu zákona, ktorým sa mení Trestný zákon. Pán minister, neviem, či viete alebo neviete, či vám to vaši ľudia povedali, obe tieto dôvodové správy sú rovnaké, od slova do slova sú obidve tieto dôvodové správy rovnaké. Ja neviem ja keď si čítam návrh na zmenu ústavy a návrh na zmenu Trestného zákona, tých 18 strán, ktoré tam sú, ja si nemyslím, že dôvody na predloženie aj ústavy, aj tých všetkých vecí, ktoré sú v tom samotnom vykonávacom zákone, sú tie isté. Prečo si vaši ľudia nedali aspoň tú prácu, aby tieto dôvodové správy napísali poctivo, a nie tak, že návrh na skrátené legislatívne konanie je v jednom aj v druhom prípade taký istý. Mimochodom, v tomto návrhu v dôvodovej správe je písané, že hoci na území Slovenskej republiky v tejto súvislosti, teda v súvislosti s teroristickými útokmi, doteraz nebol vykonaný teroristický útok, potenciálnu hrozbu takého útoku v blízkej budúcnosti nemožno vylúčiť. Toto je veľmi múdra veta. Myslím si, že túto vetu ste mohli do dôvodovej správy napísať aj pred rokom, aj pred piatimi, aj pred štrnástimi rokmi, aj po teroristických útokoch na dvojičky v New Yorku, pretože naozaj potenciálnu hrozbu teroristického útoku v blízkej budúcnosti nemožno vylúčiť. Naozaj hrozba terorizmu je latentná, nikto ju nechce privolávať, ale ako je latentná môže sa to udiať aj na Slovensku, samozrejme. A, mimochodom, v tejto súvislosti chcem položiť aj vládnym poslancom, aj pánovi ministrovi takú otázku, na ktorú si sám aj odpoviem. Viete, kedy sa Slovensko objavilo na stránke Islamského štátu ako nepriateľský štát? Teraz v lete, keď bolo zverejnené video, na ktorom bol zásah voči väzňovi z Guantánama, ktorého sem vláda doviezla, to bolo, väzňa, podľa môjho názoru bývalého teroristu, ktorého vláda priviezla na Slovensko, keď voči nemu bol vykonaný určitý záznam, ktorý unikol. A to vytýkam tejto vláde, že tento záznam unikol na sociálne siete. Potom následne sa Slovensko objavilo ako nepriateľský štát Islamského štátu. Vtedy, si myslím, nám prvýkrát zahrozila aj tá teroristická hrozba. Ale za toto je zodpovedná táto vláda a tajné služby tejto vlády a všetky bezpečnostné zložky, ktoré sú pod vládou. K takému úniku takého videa nemalo dôjsť. Robert Fico veľmi dobre pozná prieskumy, ktoré boli aj medializované v posledných dňoch, o tom, ako ľudia sa boja utečencov, migrantov, terorizmu. Ľudia sledujú televíziu, médiá, internet. A hoci na Slovensku ešte ani nevideli utečenca migranta, hoci, pánboh zaplať, na Slovensku ešte nebol žiaden teroristický útok, tak ľudia sa toho obávajú, pretože naozaj sledujú tieto médiá. A Robert Fico ich dennodenne straší tak, že týmto strachom kŕmi a vyvoláva hystériu. Každý deň posiela raz desať, raz dvadsať nejakých policajtov do Slovinska, do Chorvátska. Dneska sme vyslali päť vojakov do Mali. Robert Fico v priamych záznamoch televíznych kamier na hranici s Maďarskom robí nácvik zadržania utečencov so všetkými zložkami tohto štátu. Ak mu ide skutočne o riešenie bezpečnosti občanov Slovenska, tak nech nevyvoláva hlavne tú hystériu na Slovensku. Mimochodom, kolega Krajcer tu spomínal českého ministra Sobotku, tak ja ho spomeniem tiež. Je to tak isto predseda sociálnodemokratickej strany, socialista. A aké vyjadrenie v posledných dňoch má premiér Sobotka ohľadom tejto utečeneckej a protiteroristickej agendy? Premiér Sobotka upokojuje situáciu v Česku tak, že hovorí o tom, že občania Česka sa nemusia obávať týchto útokov, vláda robí všetko pre to, aby zabezpečila túto elementárnu bezpečnosť občanov. Ale hovorí občanom Česka, že: „Nebojte sa, všetko je zabezpečené, môžete sa zúčastňovať aj vianočných trhov, aj všetkých ďalších akcií, môžete chodiť na športové podujatia.“ Upokojuje u nich tú situáciu. Premiér Robert Fico, tak isto predseda sociálnodemokratickej strany, takýto strach ešte viacej vyvoláva, takúto hystériu neustále šíri. V čom je ten rozdiel? Je v tom, že v Česku nie sú v najbližšom období voľby, na Slovensku sa blížia v marci parlamentné voľby, a premiér Robert Fico na tému ochrany občanov Slovenska pred migrantmi pred teroristami si robí svoju agendu. A ja vám poviem, prečo to robí, prečo túto hystériu a strach šíri Robert Fico. Potrebuje prekryť kauzy, ktoré sa spájajú so stranou SMER v poslednom období. A to je naozaj to, že bolo zverejnené, že bývalý poslanec strany SMER nosil z Hornonitrianskych baní peniaze, vratky, milióny eur nosil zabalené v alobale. A viete, kam toto nosil? Bolo to pre vedenie strany SMER alebo Úrad vlády. (Reakcia z pléna.) Vás to rozčuľuje, pán kolega, ale to je k téme, hovorím, čo chce premiér Robert Fico vyvolávaním tejto hystérie prekryť. Chce prekryť tému toho, že už viac ako tisíc zdravotných sestier dalo výpovede? Chce prekryť touto hystériou... (Reakcia z pléna.) Prihláste sa s faktickou poznámkou, môžete v nej hovoriť, hovorím k téme. (Prerušenie vystúpenia predsedajúcim.) Pellegrini, Peter, predseda NR SR Hovoríme, pán poslanec, o návrhu vlády na skrátené legislatívne konanie, čiže vyjadrujeme sa k tomu, či má byť skrátené alebo nemá byť skrátené to konanie. Na obsah toho budeme mať možnosť hovoriť v prvom čítaní, ak ho o chvíľku odsúhlasíme. Nech sa páči. Zajac, Pavol, poslanec NR SR Nehovorím o obsahu, hovorím, prečo sem vláda prichádza so skrátením legislatívnym konaním. V tejto situácii keby jej išlo o vec, tak s tým príde v normálnom legislatívnom konaní a nemusí prísť v skrátenom legislatívnom konaní. A hovorím o tom, že vláde a premiérovi Robertovi Ficovi ide o vytĺkanie politického kapitálu a šírenie strachu a hystérie na Slovensku pred možnou hrozbou terorizmu a migrantov. O tom hovorím. A hovoríme o tom, že Robert Fico chce prekryť kauzy, ktoré sú spájané s vládou a s vládnymi poslancami, ako je balenie do alobalov miliónov eur ako vratiek z Hornonitrianskych baní, ako je téma výpovede zdravotných sestričiek, ako je odchod súkromného prepravcu RegioJet-u medzi Košicami a Bratislavou, Robert Fico toto potrebuje prekryť, potrebuje prekryť to, že tu jeho vláda podpísala PPP projekty na diaľnice a keď sme to začali stavať z eurofondov, tak sa ušetrili občanom Slovenska dve miliardy eur, dve miliardy eur. Pýtame sa, kde tie dve miliardy mali skončiť, komu vo vrecku mali skončiť tie miliardy. Robert Fico nechce, aby sa o týchto témach rozprávalo, preto túto tému a strach pred terorizmom, migrantmi neustále šíri, živí. A pomáhajú mu v tom viaceré médiá. A poukázal som na to, že v susednej Českej republike, ktorá je v podobnej situácii, v podobnej situácii premiér sociálnodemokratickej strany postupuje inak a upokojuje situáciu. (Reakcie z pléna.) Páni kolegovia, prihláste sa s faktickou, ja rád s vami budem diskutovať, môžete sa aj do rozpravy prihlásiť. Dámy a páni, vláda prišla v skrátenom legislatívnom konaní so zmenou ústavy, so zmenou ústavy. Ak ju myslí vážne, tak na najvyššej úrovni mali byť rokovania aj s opozíciou o možnej podpore tejto zmeny ústavy. Ale my si tú zmenu ústavy nepredstavujeme tak, že sudca bude namiesto troch dní mať až šesť dní na to, aby rozhodol o vzatí do väzby. Aj keď tento podozrivý bude podozrivý z terorizmu, tak nie je dôvod predlžovať túto lehotu z troch dní na šesť dní. Ja nepoznám sudcu, ktorý bude mať záujem túto lehotu naťahovať. Ja si myslím, že väčšine sudcov budú postačovať tieto tri dni. A o tom sa tu rozprávame. Alebo potom sa naozaj musíme zamýšľať nad tým, o čo tejto vláde ide, keď sem prišla s takýmto skráteným legislatívnym konaním ohľadom ústavy. Možno jej vôbec nejde o to, aby naša ústava bola zmenená. Možno jej ide o Trestný zákon, o tých 18 strán, ktoré máme predložené ako novelu. A tam naozaj sa nachádzajú veci, ktorým posilňujete SIS, posilňujete Vojenské spravodajstvo, dávate také právomoci aj SIS, aj Vojenskému spravodajstvu, ktoré sú neprimerané, ktoré zasahujú do slobody jednotlivých občanov na Slovensku. A pod rúškom boja proti terorizmu chcete dať takéto navýšené právomoci týmto tajným službám. Sú tam veci, s ktorými možno by sa dalo súhlasiť, a sú tam veci, ktoré bude treba vypustiť. Ale bolo by vhodné na takéto zásadné zásahy nielen do ústavy ale aj do tých ďalších zákonov, tuším je 15 tých zákonov, normálne legislatívne konanie, a nie teraz pred Vianocami sem prísť, hodiť nám to tu a o dva dni to prijať alebo neprijať, aby to marketingovo Robert Fico mohol používať v televíznych diskusiách ako silno bojujeme proti terorizmu, aby túto tému mohol ťahať až do volieb. V prípade, že opozícia povie , že za také niečo nezahlasuje tak ako to je dneska napísané, za to nezahlasujeme, bude môcť dávať opozícii psiu hlavu a hovoriť o tom, že opozícia nechce chrániť terorizmus. Ešte raz zopakujem na záver, bezpečnosť je prvoradou úlohou štátu a je to povinnosť nás všetkých a vláde a Robertovi Ficovi by malo ísť o to, aby na téme bezpečnosti sa nevytĺkal politický kapitál, ale aby sme k tomu našli spoločné stanoviská. Toto skrátené legislatívne konanie nepodporím ani ja a nepodporí ho ani klub KDH. Ďakujem za pozornosť.